કંથકોટનો કિલ્લો ૧૦-૧૧મી સદીમાં કાઠીઓની રાજધાની હતી. અહીં સૂર્ય મંદિર અને જૈન મંદિર એમ બે સુંદર મંદિરો હતાં. જેને પુરાતત્ત્વ ખાતાએ રક્ષિત જાહેર કર્યાં હતાં, પરંતુ ૨૦૦૧ના ભૂકંપમાં બંને મંદિરો જમીનદોસ્ત થઈ ગયાં હતાં. અત્યારે મંદિરની સુંદર મૂર્તિઓ આસપાસના પરિસરમાં પડેલી જોવા મળે છે. કિલ્લાનો દરવાજો પુરાતત્ત્વ ખાતા દ્વારા રિપેર કરાયો છે, પરંતુ બીજું કોઈ કામ થયું નથી. આવી જ રીતે એક જમાનામાં જ્યાં રોજનો લાખોનો વેપાર થતો તે લખપતનો કિલ્લો આજે ભૂતિયા શહેરની જેમ માત્ર ૫૦૦ની વસતી સાથે ખાલી જેવો પડ્યો છે. આ કિલ્લાના રિપેરિંગ માટે વર્ષો પહેલાં કચ્છ કલેક્ટરે પુરાતત્ત્વ વિભાગને દરખાસ્ત કરી હતી. જોકે ત્યાર બાદ આગળ કોઈ કાર્યવાહી કરાઈ નથી.